Marosz, Ján, generálny riaditeľ Slovenského pozemkového fondu (2022-09-23):
Vážené pani poslankyne, páni poslanci, veľmi pekne ďakujem za túto zaujímavú rozpravu, za všetky podnety, otázky k téme, ktorá sa dotýka takmer každého občana Slovenskej republiky. Ja tiež svojho času ako poslanec Národnej rady som sa snažil nejakým spôsobom podnety občanov vo vzťahu k SPF riešiť a skutočne som mal predstavu o tom, že to je nejaká jadrová elektráreň, kde skutočne preto sa to nehýbe, lebo je to extrémne komplikované. Nie je to pravda. Keď bola významná investícia Valaliky a mala štatút významnej investície, obrovské hektáre boli vysporiadané za dva týždne podľa zákona, hej. Neznámy, nezistený SPF jedna jediná, jednoducho dá sa to. Dlhodobý problém toho Slovenského pozemkového fondu je široký legislatívny rámec, ktorý tvorí túto inštitúciu, ktorá si hovorí sui generis. To znamená, ktorá je v takom istom právnom medzipriestore a sú tam tie zázračné slová v zákonoch fond môže a nemusí. A toto bolo roky zneužívané. Pre niekoho môže, pre niekoho nemusí. A skutočne tá spisová zápcha a celá korupcia, ktorá bola na SPF, bola úplne jednoduchučká. Niekto zobral úplatok a potom sa na fonde nalepil, väčšinou to bol zelený papier, že súrne. To sa vytiahlo z kopy a to sa riešilo. A potom, keď mala prísť rada, tak sa zišli na nejakom byte v Bratislave a tam triedili zaplatené, nezaplatené. Zaplatené išlo do rady, nezaplatené nešlo do rady. Jednoducho o tomto teraz prebiehajú trestné, trestné konania. Sme maximálne súčinní s orgánmi v trestnom konaní. Ale poďme na tie podstatné veci, aj tie veci, ktoré sa týkajú napríklad obhospodarovania pôdy, či sú to vinice, alebo obrovské hektáre pôdy, ktoré časť je poberaná aj dotácie z PPA obhospodarovaná riadne a časť je zarastená alebo obhospodarovaná neporiadne. Chvalabohu, už v tejto chvíli máme klauzuly v zmluvách, ktoré umožňujú vypovedať zmluvy. Ale neustále narážame, tak ako aj v minulosti, na problém, ktorý veľakrát súvisí s tým, že vo výsledku potom či už aj interní právnici, alebo aj externí právnici dajú názor, že to nestačí, že fond skontroluje a posúdi. Musíme mať ešte stanovisko PPA, stanovisko UKSUP-u a musíme sa ako keby prikryť, lebo ten fond to nedokáže sám urobiť. My si to nemyslíme. My si myslíme, že podľa zákona máme túto povinnosť riadne odborne skontrolovať. A akonáhle zistíme pochybenia, máme možnosť zmluvy vypovedávať. Môžem garantovať aj upokojiť mladých farmárov, že stovky hektárov pôdy takýmto spôsobom po týchto kontrolách bude k dispozícii na prerozdelenie. Čo blokuje aj mladých farmárov, to je tzv. prednostné právo. My za SPF sme navrhovali toto prednostné právo vypustiť zo zákona. Viete, lebo keď majú oni všetko, že platia riadne včas a majú všetky záväzky voči štátu splnené, tak oni majú prednostné právo tie poľnohospodárske subjekty získať tú pôdu aj do budúcna. My, bohužiaľ, v tejto chvíli s tým nemôžme nič robiť. Iba sme navrhovali, aby táto legislatíva bola upravená v tom zmysle, aby prístup k pôde mali aj mladí miestni lokálni farmári, aby ten prístup k pôde bol jednoduchší. Pokiaľ ide, čiže ja chcem zadeklarovať, že aj či je to ten subjekt v okolí Levoče a tak ďalej, tak tieto subjekty budú, budú skontrolované. A pokiaľ nespĺňajú podmienky zmluvy, tak budú im zasielané, zasielané výpovede. Pokiaľ ide o tému eufondy, peniaze a obce, chcem garantovať a dávam verejný prísľub, že budeme pracovať aj v noci. Jednoducho tí úradníci všetci vedia, akonáhle je niečo euprojekt, akonáhle sa týka, ja neviem, výstavby infraštruktúry, akonáhle týka nejakých pomoci vo vzťahu k cyklotrasám, k župám, samosprávam, toto je naša absolútna priorita. Jednoducho to nie je tak, že to leží niekde v tej kope. To sa musí vybavovať online doslova zo dňa na deň. Zriadili sme tzv., nazvime to, že bežcov. To znamená, sú telefónne čísla na ľudí pre starostov a samosprávy, ktorí na zavolanie prídu a riešia, riešia na mieste. Takže, takže jednoducho nesmie sa stať, že ohrozujeme nejaké čerpanie vo vzťahu k európskym peniazom. Teraz ide plán obnovy a podobne. Takže tam tieto veci vybavujeme. Snažíme sa vybavovať priebežne. Chcem vás poprosiť, aby ako zástupcovia občanov a komunikujete so samosprávami, aby ste nás informovali a dávali vedieť pokiaľ ohrozujeme niekde, v tom, v tom historicky zdedenom neporiadku nejaký dôležitý príklad. Dám dobrý príklad, pán poslanec Šimko, tento týždeň križovatka pri Rimavskej Sobote, ohrozovali sme stavebné povolenie. Bolo to vybavené doslova že zo dňa na deň. Ak môžem povedať, je to veľakrát tým, že tá kultúra na tom SPF bola taká, aká bola. Tým, že to bolo semenište politických všelijakých nominantov, ktorí dodnes majú tých svojich tichých pánov, o ktorých nevieme, tak veľakrát viac robia poza chrbát aj štatutárov a snažia sa ísť po ruke tým svojim zákulisným tichým, tichým ako keby pánom. Dám konkrétny príklad. Ovocné sady. Stovky hektárov pôdy boli doslova za babku predané, najmä v priľahlých katastroch intravilánov. Bola to poľnohospodárska pôda, bolo to deklarované na UKSUP-e, že to budú ovocné sady. Tieto sady neboli včas realizované. Väčšinou tie sady v roku 2020 už mali byť úrodné. My sme sa pustili s UKSUP-om do kontroly týchto sadov a na základe týchto kontrol sa nám podarilo, dám konkrétny príklad, kataster Špačince na liste vlastníctva tieto predané pozemky sú momentálne na liste vlastníctva Slovenskej republiky. Tridsať hektárov najbonitnejšej ornej pôdy, kde už boli príjazdové cesty, že sa tam bude robiť developing, sú v tejto chvíli na LV Slovenskej republiky. To je taká prvá lastovička. Máme vo fókuse a kontrolujeme ďalšie stovky hektárov z nášho pohľadu takto unesenej pôdy do, do rúk rôznych skupín. A dám taký až vtipný príklad toho, že ako reagujú nemenovaný takto správca alebo vlastník pôdy, ktorý sa chystáme tiež skontrolovať, či tam ten sad je, tak prišiel na UKSUP, že čo mám urobiť, aby rýchlo sme tam ten sad nejako vydeklarovali. Tak mu povedali, že niečo by tam mali byť, nejaké stromčeky. Tak dostal nejaké odporúčanie, pribehol na SPF-ko a potichučky tí moji úradníci absolútne v rozpore s vnútornými smernicami poslali tam poľovníka, nech skontroluje tie napichané stromčeky. Že teda predsa len, aby to bolo vydeklarované ako sad. Čiže ako na takéto akože tipy, triky jednoducho prichádzame a budeme systémové robiť tie kontroly aj naďalej. A chceme vyzvať všetkých takýchto ľudí, ktorí sa dostali k poľnohospodárskej pôde a nenaplnili účel sadu, aby sami prišli, podobne ako aj pri tých Špačinciach, a odovzdali túto pôdu naspäť do rúk štátu. My túto pôdu, samozrejme, ponúkneme transparentne na prenájom mladým farmárom. Takže ja by som vám chcel všetkým veľmi pekne poďakovať. Je to naozaj veľké bojisko, ale v spolupráci s vami, to je jedno, či ste opoziční, koaliční, všetkých vás srdečne pozývam, aby konkrétne podnety ste prišli riešiť. Postupne systémovo budeme zlepšovať v spolupráci s ministerstvom pôdohospodárstva, takisto s výborom pre pôdohospodárstvo a životné prostredie, budeme sa snažiť zveľaďovať tento Slovenský pozemkový fond a robiť z neho transparentnú inštitúciu, ktorá spravuje aktíva všetkých občanov Slovenskej republiky. A nedovolíme, aby ktokoľvek nejakou kradmou rukou alebo cez nejaký kontakt si tam čo len centimeter tejto pôdy utrhol pre seba. Ďakujem veľmi pekne, vážení poslanci, za plodnú diskusiu a teším sa na spoluprácu s vami. (Potlesk.)